b"\n_START_ARTICLE_\nYap\n_START_PARAGRAPH_\nYap (doma\xc4\x8dini mu pravijo Wa'ab) je otok v Karolinskem oto\xc4\x8dju, ki spada pod Federativne dr\xc5\xbeave Mikronezije. Otok je sestavljen iz \xc5\xa1tirih otokov, ki so med seboj tesno stikajo, lo\xc4\x8di pa jih koralni greben. Otok je hribovit in pora\xc5\xa1\xc4\x8den z gosto vegetacijo. Obalna obmo\xc4\x8dja pokrivajo ob\xc5\xa1irna mangrova mo\xc4\x8dvirja. Otok ima povr\xc5\xa1ino 100.2\xc2\xa0km\xc2\xb2, po podatkih iz leta 2003 je na njem \xc5\xbeivelo 6,300 prebivalcev. Glavno mesto je Colonia, pod administrativno obmo\xc4\x8dje Yap pa spada \xc5\xa1e 14 atolov, od katerih so nekateri od glavnega otoka oddaljeni tudi do 800\xc2\xa0km._NEWLINE_\xc5\xa0e pred prihodom Evropejcev so otok naseljevale kulture iz Mikronezije. Njihove ostanke je \xc5\xa1e danes mo\xc5\xbeno videti po celotnem povr\xc5\xa1ju. Najbolj znamenit je t. i. kamniti denar, to so nekak\xc5\xa1ni kamniti diski z luknjo v sredini. Otok so ponovno odkrili \xc5\xa0panci, v drugi polovici 19. stoletja so ga zasedli Nemci, kar je privedlo do spora med Nem\xc4\x8dijo in \xc5\xa0panijo. Spor je re\xc5\xa1il \xc5\xa1ele pape\xc5\xbe Leon XIII., ki je odlo\xc4\x8dil v korist \xc5\xa0pancem, Nemci pa so se morali zadovoljiti s trgovskimi pravicami. Kot posledica \xc5\xa1pansko-ameri\xc5\xa1ke vojne so \xc5\xa0panci leta 1899 Yap skupaj z ostalimi otoki v Karolinskem oto\xc4\x8dju prodali Nemcem. Med letoma 1899 in 1914 je spadal pod upravo Nem\xc5\xa1ke Nove Gvineje, na njem pa je bil izredno pomemben komunikacijski center za nem\xc5\xa1ka ozemlja v Tihem oceanu. Septembra 1914 so otok po kratkem boju zasedle japonske \xc4\x8dete. Po podpisu versajske mirovne pogodbe je pri\xc5\xa1el pod upravo Lige narodov, leta 1922 pa je bil med Japonsko in ZDA sklenjen poseben sporazum, ki je za otok opredeljeval trgovske pravice._NEWLINE_Med drugo svetovno vojno je bila na otoku mo\xc4\x8dna japonska garnizija. Tekom vojne ga Ameri\xc4\x8dani nikoli niso zasedli, temve\xc4\x8d so ga enostavno ob\xc5\xa1li in ga tako lo\xc4\x8dili od  glavnine japonskih sil. So pa otok neprestano bombardirali iz zraka in z morja. Japonska garnizija na otoku se je predala \xc5\xa1ele ob koncu vojne. Po vojni so ga zasedli Ameri\xc4\x8dani, kmalu zatem pa je otok pre\xc5\xa1el pod za\xc5\xa1\xc4\x8dito Zdru\xc5\xbeenih narodov. Tako je ostalo vse do leta 1986, ko je Yap postal del Federativne dr\xc5\xbeave Mikronezije."